Kan dié manne bang gery word? | News24
Kan dié manne bang gery word?
Hulle is aantreklik en gespierd, maar hoe braaf is dié 12 finaliste van Die Burger/Boardwalk Mnr. PE 2016-kompetisie?
Sondag is die dag om te sien wat in dié finaliste steek wanneer hulle die ekstreem 4x4 baan by die Uitenhage-vliegveld aanpak as passasiers in grondvreter kragkarre.
"Ons klub borg elke jaar 'n 4x4-speeldag met die finaliste, waar ons hulle bietjie probeer bang ry," sê Liesl Strydom van die Eastern Cape 4x4 Challenge Club.
"Aan die einde van die dag is daar 'n gesellige prysuitdeling waar die algehele wenner aangewys word. Daar is ook pryse vir die beste Bangjan en grootste Screamer en pryse vir 'n paar ander interessante kategorieë."
Die publiek word uitgenooi om Sondag vanaf 12:00 'n draai by die Uitenhage-vliegveld se nuwe ekstreem 4x4 baan te maak, waar deelnemers met hulle viertrekvoertuie in-en-uit diep gate gaan klim en oor rowwe hindernisse ry. Dié baan is vroeêr vanjaar opgegradeer en voldoen aan nasionale ekstreem 4x4 standaarde.
'n Enig van sy soort in Suid-Afrika, Karel Spangenberg se reuse V8 monster-masjien, Chaos, sal ook in aksie wees.
Die dag se adrenalien-aksie gaan nie net oor bangry of lekkerkry nie, maar dien ook as die finaliste se bewusmaking van twee liefdadigheids-organisasies waarvoor hulle fondse insamel. Quest skool vir outistiese kinders en Wings and Wishes, 'n vervoer-agentskap vir kinders met terminale siektes.
Geen toegangsfooie word gevra nie, maar toeskouers word versoek om donasies te maak ten bate van Quest en Wings and Wishes.